Nachere Wuche hani d Sonja ellei glah in  Otavalo und bin wieder uf Quito zrugg, mis dritte Reisegspaendi go abhole. D Aurelia isch fuer 2 Moenet abe cho und mir hend d Kueschte vo Ecuador und Columbie unsicher gmacht. D Aurelia hed de halb Rucksack voller Schoggi mitgno, mmmmh das isch natuerlich z geil gsi fuer mich. Denn hani de Aurelia Quito echli zeigt und wie alli am Afang, isch sie sehr vorsichtig umenandgloffe. D Aurelia hed sich nach jedere Busfahrt d Haend desinfiziert oder sie hed sich a mich klammered, womer en Strass mit strubem  Autoverkehr ueberquert hend. Es isch halt scho ned grad so wie ide Schwiz, wo d Autos ahaltet voreme Fuessgaengerstreife. Denn hemmer die erschti Aktion gstartet. D Aurelia, fruehner glernti Coiffeuse gsi, hed mi ines Coiffeurgschaeft inegschleppt und mir hend dete gfragt, oeb mir aecht doerfed mini Haar faerbe. Mir heatted ned daenkt, dass das gaht, aber mir hend doerfe alles bruuche dete. Zum d Haar waesche hemmer muesse ines Abstellruemli, wos en alti verroschteti Schuessle gha hed, doch Shampoo hemmer kei  gha. Denn hed d Aurelia im WC sones komisches Putzmittel mir welle uf de Chopf tue, aber denn hani gseh, dass das so oeppis wie WC-Ente gsi isch. Denn hani gseit, hey du nei das isch too much, bi us dem Coiffeursalon use und bin mir es Natural Shampoo go kaufe, wo mega tuer gsi isch, aber es hed keis anders gha. Denn hemmer choenne afange. Uesi Farb-Packig, wo mir imene Lade kauft hend, hed irgendwie ned viel gnuetzt, so dass mini Haar heatted selle blond waerde. D Aurelia hed denn eifach imene Kaschte i dem  Salon es Blondierigspuder gfunde und gno, wo oeppe 10 Mal staercher gsi isch, als das wo mir gha hend. Heieiei innert kuerzerschter Zit sind mini Haar strohblond worde, mir sind beidi verschrocke, sogar am naechste Morge, womer ufgstande sind, simmer beidi ab mim Spiegelbild verchluepft. Jedefalls hed d Aurelia mir no d Haar echli gschnitte und die Ecuadorianische Coiffeusinne sind nuemme usem Stuuhne usecho ab de Aurelia ihrere Haarschniedtechnik. Mit dene blonde Haar simmer denn grad uf d Galapagos gfloge.  Mir hend kei Bootstour bueched vorher, nur de Flug und so hemmer grad s erschte Agebot fuer en Cruise, wo no guet toent hed, gno. Da ich aber echli gwuesst han, wie d Priise settet sii, simmer das wuerkli guete Abgebot igange. S Schiff hed "Angelique" gheisse und hed usgseh wie es Pirateboot, richtig originell, us Holz baut miteme geile Saegel. Mir sind 16 Luet uf dem Boot gsi und das fuer 9 Taeg, aber mir hend riesigs Glueck gha mit de Luet. Mir sind denn immer ueber d Nacht vo Insle zu Insle gfahre,  maengisch isch s Meer so wild gsi, dass mir wie ufere Riitschuel gsi sind. Jede Abig hemmer sicher muesse en Seekrankpille schluecke. Mir hend choenne go schnorchle, go bade mit Seeloie und Wasserschildchroetene und mir hend Voegel aller Art gseh, Pelikane, Rieselandschildchrottene und so Landleguane, wo usgsehnd wie so Minidinosaurier. S Wasser isch saumaessig chalt gsi, um die Jahreszit isch es aebe ned so warm gsi det. Denn hend d Aurelia und ich mal choenne mit em Juan vo de Crew mit em Gummimotorboot ufs  offnige Meer go umefraese. Ich ha doerfe stuere und ich bi voll is mis Elemaent cho. Es hed riesigi Waelle gha und me hed huerisch muesse luege, dass kei sone Waelle uf ues abe gstuerzt isch, d Aurelia heds nur so umegspickt im Boot und waer amigs fascht usegheit. De Juan heds easy gno, aber au er hed sich muesse feschtchlammere. Das isch Action pur gsi. Oder einisch hemmer choenne mit de Crew go tschuute, das isch geil gsi, im Sand ufere Insle heds eifach so wie en Fuessballplatz gha mit richtige Goals. Mir  sind die einzige Fraue gsi, die andere sind sogar mitem Tenue cho, richtig professionell, aber mir sind beidi voll is Spiel integriert worde. "Corre Corre Aurelia" heds amigs gheisse. Mir sind fuer sie beidi d Aurelia gsi, erscht am Schluss vom Spiel hends gmerkt, dass mir ja zwei verschiedeni Naeme gha hend. Ja so isch immer oeppis gloffe uf de Galapagos, die schoene Sunneuntergaeng, das feine Aesse und die coole Luet hend d Galapagos zumene unvergaessliche Erlaebnis gmacht.  Zrugg in Quito hemmer  ues grad via Nachtbus uf de Waeg ad Kueschte gmacht. Bevor me i Bus igstiege isch, isch mer vo obe bis unne kontrolliert worde, wie amene Flughafe. Denn simmer in Canoa acho, es verschlafnigs Fischerdoerfli. Mir isch es aber ned so guet gange, ha Buuchchraempf und Fieber uebercho. Au d Aurelia isch krank worde, sie hed en krassi Verchaeltig igfange. So simmer beidi unfit wiiters uf Puerto Lopez und es waer eigentich sehr schoen dete, aber s Waetter isch eifach z chalt gsi. Ich bi denn aber glich is Wasser,  aber das waeri gschieder ned, will ploetzlich hani gmeint, ich seig ines Fuuer inegheit und bi usem Meer usegfluechtet. Min ganze Koerper hed Pueggeli uebercho. Ich bi vomene Qualleschwarm ueberfalle worde. Autschi, mit Essig hemmer denn de Schmaerz chonne lindere. Am naechschte Tag hend mir denn no sone Bootstour gmacht und hend riesigi Wale grad vor uesne Auge gseh ufspringe. Ich has nuemme gseh, so oeppis hani no nie erlaebt. De ganz Wal hesch gseh ide Luft, es Riesespektakel. Das isch e schoene Abschluss  gsi vo de Kueschte. Mir sind denn wiiters uf Cuenca. Isch das schoen gsi a de Ort zruggzgah, wo ich mini Reis agfange han. Mir sind denn id Schuel alli mini Lehrerinne go bsueche, die hend mi fascht verdrueckt, sone geile Empfang hani scho lang nuemme gha. Natuerlich simmer denn au mini Familie go bsueche, denn hani mis Zimmer wieder gseh, alles isch no tupfgliich gsi. Es sind extra alli cho, sogar d Chind vo de Tochter und sie hend alles welle wuesse, wies mer im Amazoonico gange isch usw. Ha nuemme welle  ufhoere verzelle, bi gsi wie es Maschinegwehr (gaell Carmy). Denn simmer no ane Party vo minere Schuel gange und das isch quasi au de Abschiedsabig gsi vo Cuenca und vo Ecuador.